Noua biserică a Mănăstirii Budești, județul Maramureș, a fost sfințită marți de Mitropolitul Iosif al Europei Occidentale și Meridionale împreună cu Episcopul Iustin al Maramureșului și Sătmarului și cu Episcopul vicar Nectarie de Bretania al Arhiepiscopiei Europei Occidentale.
Cu această ocazie, Înaltpreasfințitul Părinte Iosif a vorbit despre spațiul sacru al bisericii și a apreciat frumusețea lăcașului de cult.
„Unde intrăm când intrăm în biserică? Intrăm în cer. Dar ne dăm seama că de fapt poarta, ușa aceasta, din spusele Mântuitorului, este Dumnezeu însuși, întrupat, adică El, Iisus Hristos. Și când intrăm în biserică, intrăm în cer”, a spus Părintele Mitropolit.
Totodată, Mitropolitul Iosif a apreciat eforturile tuturor celor implicați în edificarea lăcașului de cult.
„Părintele stareț, dimpreună cu cei care l-ați sprijinit și iconografii care au pictat biserica, au făcut un cer din această biserică”.
„Deci, noi când intrăm în biserică, de fapt intrăm în cer. Dar care este poarta? Poarta este Hristos. Când intrăm dincolo, toate păcatele noastre, toate neputințele noastre, ființa noastră întreagă este luată în primire, este primită de însuși Fiului Dumnezeu pe care ne o prezintă, o duce înaintea lui Dumnezeu Tatăl”, a adăugat Înaltpreasfinția Sa.
Noul lăcaş de cult a fost construit pe locul istoric al Mănăstirii Budești, atestată documentar în secolul 17, după modelul unei biserici înscrisă în lista monumentelor UNESCO, din aceiași localitate.
Din cauza contextului cultural-politic din ținuturile de nord ale Transilvaniei, vatra monahală din Budești a fost desființată în secolul 18.
După, 1989 s-a reîncercat reînființarea așezământului prin construirea unui schit modest, translatat între timp, pe locul căruia începând cu anul 2016 s-a început construirea actualei biserici a așezământului monahal.
Lăcașul de cult, care păstrează hramul istoric Sfinții Împărați Constantin și Elena, a primit cu ocazia slujbei de sfințire și un al doilea hram de Sărbătoarea „Sfântului Acoperământ al Maicii Domnului”.
Foto credit: Episcopia Maramureşului şi Sătmarului